ปภ. รายงานเกิดวาตภัยในพื้นที่ 21 จังหวัด ปัจจุบันสถานการณ์คลี่คลายแล้วทุกจังหวัด พร้อมเร่งช่วยเหลือผู้ประสบภัย
กรมป้องกันและบรรเทาสาธารณภัย (ปภ.) รายงานจากสถานการณ์บริเวณความกดอากาศสูงจากประเทศจีนแผ่ลงมาปกคลุมภาคตะวันออกเฉียงเหนือและทะเลจีนใต้ ประกอบกับมีลมใต้และลมตะวันออกเฉียงใต้พัดนำความชื้นจากทะเลจีนใต้เข้ามาปกคลุมภาคเหนือ ภาคตะวันออกเฉียงเหนือ ภาคกลางและภาคตะวันออก ตั้งแต่วันที่ 1 มีนาคมที่ผ่านมา ถึงปัจจุบัน (8 มี.ค.64) ส่งผลให้เกิดพายุฝนฟ้าคะนองและลมกระโชกแรงในพื้นที่ 21 จังหวัด ได้แก่ แพร่ สุโขทัย พิษณุโลก เพชรบูรณ์ กำแพงเพชร พิจิตร อุทัยธานี หนองคาย อุดรธานี หนองบัวลำพู นครพนม ขอนแก่น กาฬสินธุ์ มหาสารคาม ร้อยเอ็ด ยโสธร ชัยภูมิ อุบลราชธานี ศรีสะเกษ นครราชสีมาและปราจีนบุรี รวม 54 อำเภอ 100 ตำบล 222 หมู่บ้าน ประชาชนได้รับผลกระทบ 1,493 หลัง ปัจจุบันสถานการณ์คลี่คลายแล้วทุกจังหวัด ปภ.ได้ร่วมกับจังหวัดและหน่วยงานที่เกี่ยวข้อง ลงพื้นที่สำรวจความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย 1784 ตลอด 24 ชั่วโมง รวมถึงสำนักงานป้องกันและบรรเทาสาธารณภัยจังหวัด เพื่อประสานให้การช่วยเหลือโดยด่วนต่อไป